Мэз Каринэ и зи чэзу лъагапIэ
Къэбэрдей-Балъкъэр Республикэм и Жылагъуэ палатэм щIалэгъуалэ политикэмкIэ, спортымкIэ, щIэблэр гъэсэнымкIэ и комиссэм хэт Мэз Каринэ «ЛъагапIи 7» клубым щыщ гупым яхэту 2018 гъэм накъыгъэм и 18-м аргуэру Эверест дэкIащ.
Япэу абы дуней псом щынэхъ лъагэ дыдэ щыгур къигъэIурыщIауэ щытащ 2011 гъэм накъыгъэм и 21-м. Кавказ Ищхъэрэм и цIыхубзхэм ящыщу Мэз Каринэ и закъуэщ Эверест тIэунейрэ дэкIыфар. Спортсмен цIэрыIуэр здынэса щыгухэм ящыщщ Хъан-Тенгри (метр 6637-рэ), Килиманджарэ (метр 5895-рэ), Манаслу (метр 8156-рэ), Охос-дель-Саладэ вулкан нэхъ лъагэ дыдэр (метр 6893-рэ), нэгъуэщIхэри. Iуащхьэмахуэ и щыгум адыгэ альпинисткэ цIэрыIуэр нэсащ 150-м щIигъурэ.
«ЛъагапIи 7» клубым щыщ гупыр щыгум къехыжу я хэщIапIэм къэсыжа нэужь, абыхэм зыхуэфащэ сертификатхэмрэ «Эверест-2018» дыщэ дамыгъэхэмрэ иратащ.
Иджыпсту Каринэ къокIуэжри гъуэгу тетщ. Абы поплъэ и унагъуэр, и лэжьэгъухэр, ди республикэм щыщ цIыху куэд. Ар Iэтауэ кърагъэблэгъэжыну загъэхьэзыр.
КъБР-м и Жылагъуэ палатэм и пресс-IуэхущIапIэ.
